Hongkongin mielenosoituksissa toinen kuolonuhri, 70-vuotiasta miestä heitettiin tiettävästi tiilellä päähän - Ulkomaat | HS.fi
Hongkongin levottomuudet ovat jatkuneet myös tällä viikolla.
Mielenosoittajia Hongkongin kiinalaisen yliopiston lähettyville kasatun barrikadin luona. (KUVA: Dale de la Rey / AFP)
Julkaistu: 15.11. 6:57 , Päivitetty: 15.11. 13:09
Hongkongissa jatkuneissa mielenosoituksissa on kuollut 70-vuotias mies. Uutistoimisto Reutersin mukaan sosiaaliseen mediaan ladatuissa videoissa näkyy, että miestä heitettiin päähän tiilellä Sheung Shuin kaupunginosassa. Viranomaisten mukaan tiiliä heitelleet olivat naamioituneita mielenosoittajia. Mies työskenteli siivoojana.
Mielenosoituksissa kuoli viikko sitten 22-vuotias opiskelijahttps://www.hs.fi/ulkomaat/art-2000006300253.html, joka putosi kolmannesta kerroksesta toiseen kerrokseen pysäköintihallissa ja sai vakavia aivovammoja. Hän kuoli vammoihinsa sairaalassa viime perjantaina.
Kiinan Lontoon-suurlähetystö kertoi torstaina, että Hongkongin oikeusministerin Teresa Chenginhttps://www.hs.fi/haku/?query=teresa+chengin kimppuun hyökättiin Lontoossa. Hongkongin hallinnon mukaan Cheng kärsi fyysisiä vammoja, mutta ei antanut tarkempia tietoja asiasta. Reutersin mukaan videolla näkyy, että mielenosoittajien ympäröimä Cheng kaatuu maahan.
Britannian poliisi tiedotti perjantaina tutkivansa väitettyä hyökkäystä. Poliisi ei ole kuitenkaan Reutersin mukaan tehnyt asian vuoksi pidätyksiä ainakaan toistaiseksi.
Poliisin tiedotteen mukaan Cheng oli viety sairaalaan ambulanssilla, sillä hän oli loukannut käsivartensa.
Protestit ovat voimistuneet opiskelijan kuoleman jälkeen, ja pelkästään tällä viikolla on loukkaantunut kymmeniä ihmisiä.
Opiskelijat ovat muun muassa rakentaneet barrikadeja hongkongilaisten yliopistojen kampuksille sekä tukkineet teitä. Muun muassa kouluja on jouduttu pitämään suljettuina kärjistyneiden mielenosoitusten vuoksi.
Reutersin mukaan tuhansia opiskelijoita on linnoittautunut yliopistoille ja mielenosoittajilla on erilaisia kotitekoisia aseita. Myös liikenteessä on ollut mielenosoitusten takia häiriöitä.
Joidenkin eurooppalaisten yliopistojen on kerrottu kehottaneen vaihto-opiskelijoitaan palaamaan kotiin.
HS näyttää Reutersin suoraa lähetystä Hongkongista. Lähetyksessä on katkoksia.
Hongkongin mielenosoitukset ovat jatkuneet jo puoli vuotta. Ne alkoivat alun perin rikoksesta epäiltyjen Manner-Kiinaan luovuttamisen vastustamisesta, mutta ovat sittemmin laajentuneet koskemaan laajemminkin Hongkongin itsemääräämisoikeuden puolustamista ja Kiinan vaikutusvallan kritisoimista.
Kesäkuun alun jälkeen yli 4 000 ihmistä on pidätetty mielenosoituksien vuoksi.